Document ID: 32005D0731

KOMISJONI OTSUS,
17. oktoober 2005,
millega kehtestatakse täiendavad nõuded metslindude järelevalve suhtes klassikalise lindude katku avastamiseks
(teatavaks tehtud numbri K(2005) 3877 all)
(EMPs kohaldatav tekst)
(2005/731/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (1) eriti selle artikli 10 lõiget 4,
ning arvestades järgmist:
(1)
Klassikalise lindude katku tõrjet käsitlevad ühenduse meetmed kehtestati nõukogu 19. mai 1992. aasta direktiiviga 92/40/EMÜ, millega kehtestatakse klassikalise lindude katku tõrjemeetmed, (2) et tagada loomade tervise kaitse ja aidata kaasa linnukasvatussektori arengule.
(2)
Pärast suure patogeensusega viirusetüve H5N1 põhjustatud üliohtliku klassikalise lindude katku epideemia puhkemist Kagu-Aasias 2003. aasta detsembris võttis komisjon 6. veebruaril 2004. aastal vastu otsuse 2004/122/EÜ mitmes kolmandas riigis esineva klassikalise lindude katkuga seotud teatavate kaitsemeetmete kohta. (3)
(3)
Nimetatud otsuses, mida on mitu korda muudetud, et võtta arvesse haiguse arengut, täpsemalt selle levikut lääne suunas, on sätestatud, et peatatakse kanaliha, elus kodulindude, muude eluslindude ja teatavate muude linnulihatoodete import kõnealustest kolmandatest riikidest ühendusse, välja arvatud piiratud arv erandeid. Sellega seoses võeti eelkõige arvesse toiduahela ja loomatervishoiu alalise komitee klassikalise lindude katku töörühma otsuseid, mis võeti vastu pärast 25. augustil 2005 ja 6. septembril 2005 toimunud istungeid.
(4)
Otsus 2004/122/EÜ on kehtetuks tunnistatud ja asendatud komisjoni 6. oktoobri 2005. aasta otsusega 2005/692/EÜ mitmes kolmandas riigis esineva klassikalise lindude katkuga seotud teatavate kaitsemeetmete kohta (4) ja komisjoni 6. oktoobri 2005. aasta otsusega 2005/693/EÜ Venemaal esineva klassikalise lindude katkuga seotud teatavate kaitsemeetmete kohta. (5)
(5)
Lisaks on loomsete toodete mittekaubandusliku impordiga seotud ohtude vähendamiseks vastu võetud komisjoni 9. detsembri 2002. aasta otsus 2002/995/EÜ, millega kehtestatakse ajutised kaitsemeetmed isiklikuks tarbimiseks ettenähtud loomsete toodete impordil. (6) Nimetatud otsus on kehtetuks tunnistatud ja asendatud komisjoni 16. aprilli 2004. aasta määrusega (EÜ) nr 754/2004, millega kehtestatakse meetmed isiklikuks tarbimiseks ettenähtud loomsete saaduste impordi suhtes. (7)
(6)
Lisaks on liikmesriikides alates 2002. aastast rakendatud kodu- ja metslindude järelevalveprogramme klassikalise lindude katku avastamiseks. Nimetatud programmid on heaks kiidetud komisjoni 22. augusti 2002. aasta otsusega 2002/673/EÜ liikmesriikides kodu- ja metslindude seas klassikalise lindude katku avastamiseks läbiviidavate uuringute programmide heakskiitmise kohta (8) ja komisjoni 27. juuli 2004. aasta otsusega 2004/630/EÜ liikmesriikides 2004. aasta jooksul kodu- ja metslindude seas läbiviidavate klassikalise lindude katku avastamiseks läbiviidavate uuringute programmide heakskiitmise kohta, ning sätestatakse eeskirjad aruannete ja õiguse osas saada ühenduse rahalist toetust nende programmide rakenduskuludeks. (9)
(7)
Viimati on kõnealused programmid heaks kiidetud komisjoni 17. oktoobri 2005. aasta otsusega 2005/732/EÜ, millega kiidetakse heaks liikmesriikides 2005. aasta jooksul kodu- ja metslindude seas klassikalise lindude katku avastamiseks läbiviidavate uuringute programmid ning sätestatakse eeskirjad aruannete ja õiguse osas saada ühenduse rahalist toetust nende programmide rakenduskuludeks, (10) arvestades eelkõige toiduahela ja loomatervishoiu alalise komitee klassikalise lindude katku töörühma otsuseid, mis võeti vastu pärast 25. augustil 2005 ja 6. septembril 2005 toimunud istungeid.
(8)
6. septembril 2005. aastal toimunud istungil soovitas toiduahela ja loomatervishoiu alalise komitee klassikalise lindude katku töörühm muuhulgas, et metslindude ebatavalise suremuse ja ilmsete haiguspuhangute korral tuleb neid kontrollida ja teha laboratoorsed analüüsid klassikalise lindude katku esinemise suhtes.
(9)
Seetõttu on asjakohane täiendada neid olemasolevaid ühenduse eeskirju ning kehtestada erieeskirjad metslindude, eriti vabas looduses elavate veelindude järelevalve ja kontrollimise kohta haiguste esinemise suhtes.
(10)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid tagavad, et pädevad asutused võtavad meetmeid, et metslindudega ja jahipidamisega tegelevad või muud asjaomased organisatsioonid teataksid viivitamata pädevatele asutustele metslindude, eriti vabas looduses elavate veelindude, ebatavalisest suremusest või ilmsetest haiguspuhangutest.
Artikkel 2
1. Kohe kui pädev asutus on saanud artikli 1 kohase teate ning kui ei ole täpselt teada muud haiguse põhjust peale klassikalise lindude katku, tagavad liikmesriigid, et:
a)
surnud lindudelt ja võimaluse korral nendega kokkupuutunud lindudelt võetakse vajalikud proovid ja
b)
neid proove analüüsitakse laboratoorselt klassikalise lindude katku esinemise suhtes.
2. Lõike 1 punktis b nimetatud suure patogeensusega klassikalise lindude katku esinemise positiivsete analüüsitulemuste korral teatab liikmesriik sellest viivitamata komisjonile.
Artikkel 3
Liikmesriigid muudavad oma õigusakte, et viia need vastavusse käesoleva otsusega, ning avalikustavad võetud meetmed kohe. Nad teatavad sellest viivitamata komisjonile.
Artikkel 4
Käesolevat otsust kohaldatakse kuni 31. jaanuarini 2006.
Artikkel 5
Käesolev otsus on adresseeritud liikmesriikidele.
Brüssel, 17. oktoober 2005

Labels: 12
0
20
6